Malherbe Uitgewers-Publishers - Johannes Majiedt
Griet se kruis
Johannes Majiedt is 'n radio-omroeper by Nfm 98.1 in Namakwaland. Die mishandeling van vroue is vir hom 'n baie ernstige saak. GRIET SE KRUIS is 'n fiktiewe verhaal gebaseer op die werklike lewe van die samelewing rondom die skrywer. Dit is 'n noodroep teen die seermaak, teen die kwaad.
Griet is doodgewoon soos ek en jy. 'n Plat-op-die-aarde-mens. Sy moes vroeg reeds op haar eie bene staan. Sy het nie ouers geken nie en het as jongmeisie haar toekoms begin in plaaskombuise. Griet het soos enige vrou, 'n droom van liefde gekoester. Haar ridder op die wit perd sou opdaag, want sy het geglo daar was ook vir haar 'n man gebore.
En toe op 'n dag, daag Kain op. Sy was dadelik smoorverlief met 'n jubellied in haar hart. Maar Kain het na twee jaar sy ware kleure begin wys en die liefdeslied het gestop. Met haar babadogter, Bella, vat Griet die pad en beland op die plaas Vredebegin.
Op Vredebegin het sy later jare veilig gevoel. Dis waar sy Nikodemus ontmoet en weer liefde gevind het, maar die vreeslike dinge wat met haar gebeur het, gebeur nou met Bella. Die wonde wat Kain toegedien het, en die wrede lot wat Bella getref het, het 'n diep letsel gelos.
Griet se pad, oor Eden, Vredebegin en Herrie Strandloper-woonbuurt, was 'n seermaakpad. 'n Kruis wat sy moes dra.
Ja ek het 'n bynaam. My bynaam is Jood.
Ek woon in die Noordkaap in Nababeep. 'n Klein dorpie buite Springbok in Namakwaland.
Ek skryf fiksie. Dit bevat aksie en liefde stories.
Ek het groot geword in Namibia en Gouteng. In my kinder en jeugjare het ek nie geskryf nie. Ek het stories gevertel aan my maats en dit het my verbeelding geweldig beïnvloed.
Ek het eers begin skryf op die 7de Januarie in die jaar 2000.
My nuutste boek se naam is Griet se Kruis. My fiksie verbeelding speel af op plase en in Herrie strandloper woonbuurt. Die storie dra verskillende maniere van vroue mishandeling.
Ja ek het al twee boeke en een gesaamentlike boek gepubliseer. Die boeke se name is Werk in TJ, Swart Liefde en die gesaamentlike boek Namakwaland se Stories.
Ek as skrywer kan nie bestaan in die skryfwêreld sonder my lesers nie. My lesers is my gaste en ons gesels altyd in stilte. Die lesers sien ek as my lewe, my voortbetsaan in die fiksie wêreld van skryf.
Op die oomblik werk ek aan 'n storie, maar kom ons laat dit daar.
Om eerlik te wees alle skrywers is my gunstelinge.
Ek spandeer my tyd om Afrikaanse liedtjies te skryf en dit op die kitaar te speel, maak klip ornamente, skilder, skryf en maak radio dramas en ek is 'n omroeper by Radio Nfm 98.1 Ek hou ook daarvan om net in die veld (natuur) te wandel. Ek kyk ook films en Suid Afrikaanse sokker genoemd die PSL.
Ja ek onthou. Die storie se naam is Die Held. Die impak was as jy besluit het moet jy by jou besluit hou.
My eerste storie was my eerste boek Die Werk in Tj.
Ek skryf enigetyd van die dag en nag en my inpirasie is my daaglikse lewe. Wat ek om my sien, voel en hoor.